[pic] | COIMISIÚN NA gCOMHPHOBAL EORPACH |

An Bhruiséil29.7.2009

COIM(2009) 422 leagan deireanach

2007/0249 (COD)

TUAIRIM ÓN gCOIMISIÚN

de bhun phointe (c) den tríú fomhír d'Airteagal 251(2) de Chonradh CE, i dtaca le leasuithe Pharlaimint na hEorpa ar chomhsheasamh na Comhairle maidir leis an togra le haghaidh Rialacháin ó Pharlaimint na hEorpa agus ón gComhairle lena mbunaítear Grúpa Rialtóirí na hEorpa um Theilechumarsáid

LENA LEASAÍTEAR AN TOGRA ÓN gCOIMISIÚN de bhun Airteagal 250(2) de Chonradh CE

2007/0249 (COD)

TUAIRIM ÓN gCOIMISIÚN

de bhun phointe (c) den tríú fomhír d'Airteagal 251(2) de Chonradh CE, i dtaca le leasuithe Pharlaimint na hEorpa ar chomhsheasamh na Comhairle maidir leis an togra le haghaidh Rialacháin ó Pharlaimint na hEorpa agus ón gComhairle lena mbunaítear Grúpa Rialtóirí na hEorpa um Theilechumarsáid

1. CÚLRA

Nós Imeachta

Ghlac an Coimisiún a thogra le haghaidh Rialachán COIM(2007) 699 – 2007/0249 (COD) an 13 Samhain 2007 agus chuir sé os comhair Pharlaimint na hEorpa agus na Comhairle í an 13 Samhain 2007 d'fhonn í a ghlacadh trí nós imeachta comhchinnteoireachta mar a leagtar síos in Airteagal 251 de Chonradh CE.

Thug Coiste Eacnamaíoch agus Sóisialta na hEorpa uaidh a thuairim an 29 Bealtaine 2008. Ghlac Coiste na Réigiún an tuairim uaidh an 19 Meitheamh 2008.

An 5 Samhain 2008 ghlac an Coimisiún, i gcomhréir le hAirteagal 250 de Chonradh CE, an tuairim leasaithe uaidh[1] inar corpraíodh, go hiomlán nó i bpáirt, go leor de na leasuithe ar vótáil Parlaimint na hEorpa orthu ag an gcéad léamh an 24 Meán Fómhair 2008.

Ghlac an Chomhairle, i gcomhréir le hAirteagal 251 de Chonradh CE, a comhsheasamh maidir leis an togra an 16 Feabhra 2009[2].

Ghlac an Coimisiún an Teachtaireacht uaidh maidir le comhsheasamh na Comhairle an 17 Feabhra 2009[3].

Ghlac Parlaimint na hEorpa a seasamh ag an dara léamh an 6 Bealtaine 2009.

2. CUSPÓIR AN TOGRA ÓN GCOIMISIÚN

Is é is aidhm don togra ón gCoimisiún sainchomhlacht neamhspleách a bhunú a chuideodh go héifeachtach le tabhairt chun críche an mhargaidh inmheánaigh a bhogadh ar aghaidh trí thacaíocht a thabhairt don Choimisiún agus do na húdaráis rialála náisiúnta chun réim rialúcháin an AE do chumarsáidí leictreonacha a chur chun feidhme.

3. BARÚLACHA ÓN GCOIMISIÚN

3.1. Ginearálta

Le linn Sheisiún Iomlánach Pharlaimint na hEorpa an 6 Bealtaine 2009 glacadh roinnt leasuithe ar chomhsheasamh na Comhairle, leasuithe a ndearnadh caibidliú orthu i gcomhar leis an gComhairle, d'fhonn glacadh a fháil ag an dara léamh. Baineann na leasuithe sin leis na gnéithe seo a leanas go bunúsach:

Is éard a bhunaítear leis an Rialachán arna leasú ag Parlaimint na hEorpa struchtúr dhá leibhéal: Comhlacht Rialtóirí na hEorpa um Chumarsáidí Leictreonacha (BEREC), ar a mbeadh Bord le 27 rialtóir náisiúnta, agus ag a mbeadh cumhachtaí comhairleacha ach nach mbeadh pearsantacht dhlítheanach aige; an Oifig, ina mbeadh Coiste Bainistíochta (27 + comhalta amháin thar ceann an Choimisiúin) agus Bainisteoir Riaracháin, agus ag a mbeadh ról tacaíochta, agus a bheadh ina chomhlacht Comhphobail le pearsantacht dhlítheanach. Chuirfeadh BEREC sainchomhairle ar fáil don Choimisiún agus do na rialtóirí náisiúnta, sainchomhairle i réimse a bhfreagrachtaí faoi réim rialúcháin an AE um chumarsáidí leictreonacha. Sholáthródh an Oifig na seirbhísí tacaíochta gairmiúla agus riaracháin a mbeadh gá ag BEREC leo chun a chúraimí a chomhall agus gheobhadh an Oifig maoiniú trí fhóirdheontas Comhphobail agus ranníocaíochtaí airgeadais ó na Ballstáit nó ó údaráis rialála náisiúnta ar bhonn deonach chun sainghnéithe a bhaineann leis an gcaiteachas oibriúcháin a mhaoiniú.

Glacann an Coimisiún leis go bhfuil leasuithe Pharlaimint na hEorpa ag teacht le cuspóir foriomlán an togra agus le saintréithe ginearálta an togra.

3.2. Togra Leasaithe

De bhun Airteagal 250(2) de Chonradh CE, déanfaidh an Coimisiún an Togra uaidh a leasú i gcomhréir leis na leasuithe a vótáil Parlaimint na hEorpa orthu le linn a seisiúin iomlánaigh an 6 Bealtaine 2009.

[1] COIM(2008) 720 leagan deireanach.

[2] IO C 75E, 31.3.2009, lch. 67.

[3] COIM(2009) 78 leagan deireanach.